Document ID: 32000R1746

Rådets forordning (EF) nr. 1746/2000
af 3. august 2000
om suspension i endnu en begrænset periode af forordning (EF) nr. 2151/1999 om forbud mod flyvninger mellem Fællesskabets område og Forbundsrepublikken Jugoslaviens område, bortset fra Republikken Montenegro og Kosovo-provinsen og om ændring af forordning (EF) nr. 607/2000
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 60 og 301,
under henvisning til fælles holdning 2000/454/FUSP af 20. juli 2000 om suspension i endnu en begrænset periode af artikel 4 i fælles holdning 1999/318/FUSP vedrørende supplerende restriktive foranstaltninger mod Forbundsrepublikken Jugoslavien(1),
under henvisning til forslag fra Kommissionen, og
ud fra følgende betragtninger:
(1) Rådet har besluttet, at forbuddet mod flyvninger mellem Forbundsrepublikken Jugoslavien og Fællesskabet bør suspenderes i endnu en begrænset periode, samtidig med at den overordnede politik om at lægge størst muligt pres på præsident Milosevic og hans styre fastholdes.
(2) Det forbud mod flyvninger, der er fastlagt i forordning (EF) nr. 2151/1999(2), blev suspenderet indtil den 28. august 2000 ved forordning (EF) nr. 607/2000(3) på en række specifikke betingelser.
(3) Overvågningen af gennemførelsen af forordning (EF) nr. 607/2000 har vist, at der bør træffes bestemmelse om beskyttelse af EF-luftfartsselskabernes interesser.
(4) Det er derfor hensigtsmæssigt at forlænge gyldigheden af forordning (EF) nr. 607/2000 indtil udgangen af marts 2001 -
UDSTEDT FØLGENDE FORORDNING:
Artikel 1
I forordning (EF) nr. 607/2000 foretages følgende ændringer:
1) I artikel 4 tilføjes følgende stk. 3:
"3. Hvis Forbundsrepublikken Jugoslavien direkte eller indirekte iværksætter aktioner, som har negative virkninger for de normale handelsmæssige og forretningsmæssige aktiviteter for luftfartsselskaber fra Fællesskabet, der arbejder inden for rammerne af denne forordning, træffer Rådet på forslag af Kommissionen relevante og effektive foranstaltninger med henblik på at beskytte disse luftfartsselskabers interesser."
2) Artikel 5 affattes således:
"Artikel 5
Denne forordning anvendes indtil den 31. marts 2001:
- på Fællesskabets område, herunder dets luftrum
- om bord på fly og skibe under en medlemsstats jurisdiktion
- på enhver person andetsteds, der er statsborger i en medlemsstat
- på alle organer, der er oprettet eller stiftet i henhold til en medlemsstats lovgivning."
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. august 2000.

Labels: 8
18
5
11